WIN เพิ่มทุน 51.01 ล้านหุ้น เสนอขาย ผถห.เดิมสัดส่วน 10:1
WIN เพิ่มทุน 51.01 ล้านหุ้น เสนอขาย ผถห.เดิมสัดส่วน 10:1 ช่วง 5-9 มิ.ย.นี้
10 มี.ค. 2560

บริษัท สวนอุตสาหกรรม วินโคสท์ จำกัด (มหาชน) หรือ WIN เปิดเผยว่าที่ประชุมคณะกรรมการบริษัทเมื่อวานนี้ (9 มี.ค.) อนุมัติเพิ่มทุน 51.01 ล้านหุ้น พาร์หุ้นละ 1 บาท เสนอขายผู้ถือหุ้นเดิมสัดส่วน 10 หุ้นเดิมต่อ 1 หุ้นใหม่ ระหว่างวันที่ 5-9 มิ.ย.60 ส่วนราคาเสนอขายจะมีการกำหนดต่อไปในภายหลัง โดยก่อนจะมีการเพิ่มทุนบริษัทจะลดทุนบางส่วน หลังจากนั้นจะเพิ่มทุนจดทะเบียนเป็น 561.14 ล้านบาท จากเดิมที่ 510.13 ล้านบาท ด้วยการออกหุ้นใหม่ดังกล่าว
สำหรับวัตถุประสงค์ในการเพิ่มทุนครั้งนี้ เพื่อนำไปก่อสร้างอาคาร W12 และขยายพื้นที่สวนอุตสาหกรรมวินโคสท์ 2 โดยจัดหาพื้นที่และก่อสร้างโรงงานให้เช่าแห่งใหม่ และเป็นเงินทุนหมุนเวียนในการดำเนินธุรกิจในระยะสั้นและระยะยาว  ตลอดจนเป็นเงินลงทุนในโครงการโรงไฟฟ้าพลังงานแสงอาทิตย์ และขยายสู่ธุรกิจอื่น รวมถึงการให้การสนับสนุนทางการเงินในบริษัทย่อยที่จัดตั้งขึ้น